Perussuomalaisten puheenjohtaja Jussi Halla-ahon mukaan Hakkaraisen ja Vähämäen saunasotkun taustalla on tietämättömyys ja eduskunnasta saadut epätäsmälliset ohjeet.

Perussuomalaisten puheenjohtaja Jussi Halla-aho kommentoi kansanedustajien Teuvo Hakkaraisen (ps) ja Ville Vähämäen (ps) saunasotkua maanantaina puoluetoimistolla. JARNO KUUSINEN/AOP

Perussuomalaisten puoluetoimistolla järjestetyssä tilaisuudessa sivuttiin maanantaina myös kansanedustajien Teuvo Hakkaraisen (ps) ja Ville Vähämäen (ps) vuokraamasta saunasta noussutta kulukorvauskohua.

Iltalehti uutisoi 30. heinäkuuta Hakkaraisen ja Vähämäen vuokrasaunasta, jonka perusteella molemmat ovat nostaneet eduskunnalta asumiseen tarkoitettua korotettua kulukorvausta. Eduskunta selvittää asiaa. Myös KRP on asiasta kiinnostunut.

- Me olemme käyneet tästä asiasta keskustelun ja oma vakaa käsitykseni, suorastaan varma käsitykseni on se, että paitsi että Vähämäki ei ole tavoitellut hänelle kuulumatonta hyötyä hän ei ole myöskään sellaista saanut tästä järjestelystä, Halla-aho sanoi.

- Olettaisin, että tässä on ollut taustalla tietämättömyys ja eduskunnasta saadut, kenties liian epätäsmälliset ohjeet siitä, mikä on sallittua ja mikä ei.

Ville Vähämäki on asunut sekä varastossa että saunassa - ja nostanut eduskunnalta asumiseen tarkoitettua korotettua kulukorvausta asunnoista, joissa ei saa asua. PETTERI PAALASMAA/ALMA MEDIA

Byrokraattinen virhe

Vähämäki on myöntänyt ehdottaneensa vuokranantajan edustajalle, että saunan alkuperäisessä vuokrasopimuksessa lukenut " saunalaitos " muutetaan " kellarihuoneistoksi " , että se menee eduskunnan hallinto-osastolta läpi.

- Sitä en tiedä, miksi vuokranantaja on kirjoittanut vuokrasopimukseen asunnosta jotain, mikä ei hänen tietojensa mukaan pidä paikkaansa. Mutta sen tiedän, että edustaja Hakkarainen, joka on ollut tässä myrskyn silmässä - kenties vähän muidenkin syiden takia - niin se paperi, jonka hän on saanut eteensä, ei ole antanut millään tavoin ymmärtää, että kyseessä ei olisi asunto, jossa voi asua, Halla-aho sanoi.

Halla-ahon käsityksen mukaan Hakkarainen ja Vähämäki eivät ole tavoitelleet eivätkä saaneet järjestelystä mitään heille kuulumatonta etua.

- Rahaa on haettu asumiseen ja sitä on käytetty asumiseen. Joku byrokraattinen virhehän tässä varmasti on tehty.

Teuvo Hakkarainen ei omien sanojensa mukaan tiennyt asuvansa saunassa ennen kuin luki asiasta Iltalehdestä. TOMMI PARKKONEN/IL

Vähämäen sala-asunto

Myöhemmin kävi ilmi, että Vähämäki on nostanut aiemmin eduskunnalta korotettua kulukorvausta taloyhtiön varastotiloihin rakennetun sala-asunnon perusteella.

Edustaja Vähämäki on kaksi kertaa nostanut korotettua kulukorvausta asunnosta, jossa ei saa asua, ja toisella kerralla muuttanut vuokrasopimusta. Jussi Halla-aho, uskotteko, että kyse on byrokraattisesta virheestä?

- Jos ihminen olettaa, että jollain tavalla saa toimia, niin siitä tietysti saattaa seurata, että hän toimii samalla tavalla uudelleenkin, kunnes hänelle käy ilmi julkisuuden kautta, että näin ei saakaan toimia.

- Ymmärsin, että ainakaan aiemmin eduskunta ei ole edellyttänyt maistraatille tehtyä ilmoitusta kakkosasunnosta, ja että tämä olisi ollut asianlaita tässä tapauksessa, jolloin mistään ei ole lähetetty sellaista signaalia, että kyseessä olisi tila, jota ei voi käyttää asumiseen. Näin minä olen tämän asian ihan kaikessa vilpittömyydessä ymmärtänyt.